***A határozati javaslatot törvényességi***

***szempontból megvizsgáltam:***

*/: Dr. Károlyi Ákos :/*

*jegyző*

**Javaslat**

**Szombathely Megyei Jogú Város Önkormányzatának Szervezeti és Működési Szabályzatáról szóló 34/2014.(XI.3.) önkormányzati rendelet módosításának előkészítésére**

A Közgyűlés a mai ülésén támogatta azon képviselői indítványt, miszerint az SZMSZ 39.§-ában konkrét jogkövetkezmények kerüljenek megfogalmazásra a bizottsági üléseket elmulasztó tagokkal szemben.

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 33. §-a ad felhatalmazást a képviselő-testületeknek arra, hogy a törvényben meghatározott kötelezettségeit megszegő önkormányzati képviselő megállapított tiszteletdíját, természetbeni juttatását a képviselő-testület – a szervezeti és működési szabályzatában meghatározottak alapján – legfeljebb tizenkét havi időtartamra csökkentheti, megvonhatja. Ismételt kötelezettségszegés esetén a csökkentés vagy a megvonás újra alkalmazható.

A Közgyűlés ülésén csak a bizottsági ülésekről történő távollét került szóba szabályozási tárgykörként, azonban indokolt a képviselői kötelezettséget egységesen kezelni és szabályozni, ezért javasolt, hogy mindkét esetre (a képviselő közgyűlésről vagy bizottsági ülésről valamint a nem képviselő bizottsági tag bizottsági ülésről történő igazolatlan távollétére) terjedjen ki a rendelet módosítása.

A szabályozás sarokpontjaiként az alábbiakat szükséges meghatározni:

* esetkör: a Mötv.-ben meghatározott képviselői/bizottsági tagsági kötelezettségek közül a testületi üléseken történő megjelenést javasolt szankcionálni;
* a kötelezettségszegés mértéke: meg kell határozni, hogy hány alkalommal történő mulasztás teremt alapot a tiszteletdíj csökkentésére vagy esetleg megvonására;
* a jogkövetkezmény alapja: milyen esetek szolgáljanak a csökkentés vagy megvonás alapjául (tekintettel arra, hogy az alább ismertetett szabályok szerint a tiszteletdíj különböző elemekből áll össze a városi képviselők esetén);
* a csökkentés vagy megvonás módja: döntés szükséges a tekintetben, hogy csökkentés vagy megvonás kerüljön alkalmazásra, illetve egy összegen vagy időtartamban kerüljön meghatározásra a megvonás, továbbá csökkentés esetén a mértéket meg kell határozni;
* kimentés: meghatározható, hogy milyen esetekben van mód a távollét igazolására, meghatározható ezek módja és megtételük határideje;
* a mulasztás nyilvántartása: meghatározandó, milyen módon és ki köteles figyelemmel követni és nyilvántartani a hiányzásokat;

Tájékoztatom a Tisztelt Közgyűlést, hogy Szombathely Megyei Jogú Város Önkormányzata Közgyűlésének a városi képviselők, bizottsági elnökök, tagok valamint a tanácsnok tiszteletdíjának, természetbeni juttatásainak megállapításáról szóló 35/2014. (XI.6.) önkormányzati rendelete a tiszteletdíjakat az alábbiak szerint szabályozza:

„2. §

(1) Az önkormányzati képviselő tiszteletdíja – amennyiben nem tagja bizottságnak – havonta bruttó 150.000,- Ft.

(2) Az önkormányzati képviselő tiszteletdíja egy bizottsági tagság után havonta bruttó 50.000,- Ft összeggel növekszik.

(3) A (2) bekezdésben meghatározott növekmény összeg az önkormányzati képviselőt legfeljebb kettő bizottsági tagság után illeti meg.

(4) A 2. § (2)-(3) bekezdés a bizottság elnökére és a tanácsnokra nem alkalmazható.

(5) Az önkormányzati képviselő tiszteletdíja, amennyiben az önkormányzati képviselő bizottság elnöke, havonta bruttó 250.000,- Ft.

(6) Az önkormányzati képviselő tiszteletdíja, amennyiben az önkormányzati képviselő tanácsnok, havonta bruttó 250.000,- Ft. Ha a tanácsnok önkormányzati képviselő egyidejűleg bizottság elnöke is, úgy a bizottság elnökének járó, (5) bekezdésben meghatározott tiszteletdíj is megilleti.

(7) A bizottság nem képviselő tagjának tiszteletdíja havonta bruttó 60.000,- Ft.”

Kérem a Tisztelt Közgyűlést, hogy az SZMSZ módosítás előkészítése tárgyában az előterjesztést megtárgyalni, és a határozati javaslatot támogatni szíveskedjen.

**Szombathely, 2015. szeptember „ ”**

**/: Dr. Puskás Tivadar :/**

**HATÁROZATI JAVASLAT**

**………./2015.(IX.16.) Kgy. sz. határozat**

Szombathely Megyei Jogú Város Közgyűlése a „Szombathely Megyei Jogú Város Önkormányzatának Szervezeti és Működési Szabályzatáról szóló 34/2014.(XI.3.) önkormányzati rendelet módosításának előkészítésére” című előterjesztést megtárgyalta, és felkéri a polgármestert valamint a jegyzőt, hogy az előterjesztésben foglaltak, továbbá a közgyűlési vitában elhangzott javaslatok figyelembe vételével készítse elő a decemberi Közgyűlésre az SZMSZ módosítását a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 33. §-ának megfelelően.

**Felelősök:** Dr. Puskás Tivadar, polgármester

Dr. Károlyi Ákos, jegyző

(A végrehajtás előkészítéséért:

Babicsné Dr. Tőke Erzsébet, a Jogi, Képviselői és Hatósági Osztály vezetője)

**Határidő:** a Közgyűlés 2015. decemberi ülése